Nancy Pelosi , forseti fulltrúadeildar Bandaríkjaþings , tilkynnti í dag að þingmenn deildarinnar myndu vinna að því að ákæra Donald Trump Bandaríkjaforseta . Á blaðamannafundi , þar sem ákvörðunin var kynnt , sagði Pelosi að staðreyndir málsins gegn Trump , væru með þeim hætti að ekki væri hjá því komist að grípa til aðgerða . „ Lýðræði okkar er í húfi , “ sagði Pelosi . „ Hann reynir að spilla kosningunum í eigin þágu . Forsetinn hefur gripið til valdníðslu , hann grefur undan þjóðaröryggi okkar og stefnir heilleika kosninga okkar í hættu . “ Auglýsing Ákvörðun um að hefja undirbúning ákæru á hendur forsetanum byggir meðal annars á mati þriggja lagaprófessora við Standford , Harvard og University of North Carolina , sem komu fyrir Bandaríkjaþing í gær og sögðu frá sínu mati á stöðu forsetans , vegna samskipta hans við yfirvöld í Úkraínu . Það var mat þessara prófessora allra , að Trump hefði gerst brotlegur við stjórnarskrána , og að hann hefði tekið sérhagsmuni sína fram yfir hagsmuni þjóðarinnar , og misbeitt valdi sínu með það að markmiði að ná fram hlutum fyrir sig persónulega . Ef þetta er ekki brot , þá er ekkert brot , sögðu þessir þrír framangreindu prófessorar meðal annars . Með fyrrnefndu ákæruferli ( e. impeachment ) geta þingmenn opinberlega sótt gegn embættismönnum ríkisstjórnarinnar . Búist er við því að Repúblikanar muni reyna með öllum ráðum að verja forsetann , og hafna þeim málatilbúnaði að Trump hafi brotið af sér . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .